**Navodila za izpolnjevanje obrazca za poročanje o dodeljenih državnih pomočeh na območjih VVO**

6. maja 2024

Za poročanje o dodeljenih državnih pomočeh na območjih VVO pa uporabite **obrazec za poročanje o dodeljenih državnih pomočeh na območjih VVO** (Excelova preglednica).

Obrazec ima obliko, ki omogoča samodejno izpisovanje nekaterih podatkov in kontrolo vnesenih podatkov. Obrazec ima vgrajen makro, zato je **pomembno**, da po odpiranju Excelove datoteke ob varnostnem opozorilu kliknete na gumb »**Omogoči vsebino«.**

**Pomembno**! Če nameravate podatke v oranžne stolpce kopirati iz drugih datotek, je treba uporabiti posebno lepljenje in sicer bodisi kliknete na desni gumb miške in v meniju pod možnostmi lepljenja izberete drugo ikono z leve (123 ) ali na traku z ikonami v skupini **Osnovno** pod ikono **Prilepi** kliknete na puščico in nato pod **Prilepi vrednosti** izberete prvo ikono (123 ). Na ta način bo ohranjena oblika posameznih celic, v katere ste prilepili podatke, in omogočena preveritev vnesenih podatkov v obrazec.

V obrazcu za poročanje je treba **izpolniti polja v stolpcih, ki so obarvani oranžno**, razen če je v spodnji obrazložitvi navedeno, da je polje lahko tudi prazno. **Polja v sivo obarvanih stolpcih se izpišejo samodejno** po izbiri dajalca pomoči.

Pri izpolnjevanju obrazca si pomagajte s šifranti, ki so na voljo na [spletni strani](https://www.gov.si/zbirke/storitve/mkgp-preveritev-porocanje-o-pomoceh/).

Ko shranjujete datoteko z obrazcem, pazite, da bo datoteka shranjena s končnico **.xlsm**.

Po zaključenem vnosu podatkov v obrazec preverite pravilnost vnesenih podatkov s klikom na gumb na desni strani preglednice »**Preveri podatke**«. Zažene se ukaz za preveritev podatkov, kar lahko traja nekaj minut. Celice z nepravilnimi podatki bodo rdeče obkrožene. Potem ko podatek v celici popravite, se rdeča obroba navadno samodejno izbriše. Če kljub temu obroba ostane, ponovno zaženite preveritev podatkov.

V spodnji preglednici so opisani podatki, ki jih je treba vnesti v obrazec za preveritev in poročanje.

**Preglednica: Opis zahtevanih podatkov za preveritev in poročanje o dodeljenih pomočeh *de minimis* in za poročanje o dodeljenih državnih pomočeh**

|  |  |
| --- | --- |
| **Matična številka upravičenca** | Če je upravičenec pravna oseba (podjetje ali s. p.), navedite njeno 10-mestno matično številko.  Kmetje kot fizične osebe nimajo svoje matične številke, zato v takem primeru polje pustite prazno.  Ne vnašajte EMŠO-jev fizičnih oseb. |
| **Ime in priimek ali naziv pravne osebe, ki je upravičena do pomoči** | Če je upravičenec fizična oseba, navedite njeno ime in priimek.  Če je upravičenec pravna oseba (npr. podjetje ali s. p.), navedite njen kratek naziv, kot je registriran na Ajpesu. |
| **Davčna št. upravičenca** | Navedite 8-mestno davčno številko fizične ali pravne osebe, ki je upravičenka do pomoči.  Davčna številka nima predpone SI, ampak je sestavljena zgolj iz števk. |

|  |  |
| --- | --- |
| **KMG-MID-številka upravičenca** | Če je upravičenec kmetijsko gospodarstvo, navedite njegovo 9-mestno identifikacijsko številko, sicer polje pustite prazno. |
| **Naslov upravičenca** | Navedite naslov upravičenca v naslednji obliki: ime ulice in hišna številka, poštna številka in naziv pošte. |
| **Šifra občine upravičenca** | Iz spustnega seznama izberite šifro občine, v kateri ima upravičenec stalno prebivališče. Šifrant občin je na voljo na [spletni strani](https://www.gov.si/zbirke/storitve/mkgp-preveritev-porocanje-o-pomoceh/).  Celico z izbrano šifro občine upravičenca lahko kopirate po stolpcu navzdol, tako da označite celico, na tipkovnici pritisnete tipki Ctrl in C, nato pa označite vrstice v stolpcu, v katere želite skopirati vnos iz celice in pritisnite tipki Ctrl in V. |
| **Datum odobritve pomoči** | Navedite datum posamičnega upravnega ali pravnega akta, s katerim je bila prejemniku pomoč odobrena. |
| **Datum nakazila pomoči upravičencu** | Navedite datum, ko je bila pomoč upravičencu izplačana oziroma nakazana. |
| **Šifra instrumenta pomoči** | Iz spustnega seznama izberite ustrezno šifro instrumenta pomoči. Šifrant instrumentov državne pomoči je na voljo na [spletni strani](https://www.gov.si/zbirke/storitve/mkgp-preveritev-porocanje-o-pomoceh/).  Če želite kopirati vnos posamezne celice z izbrano šifro instrumenta pomoči, sledite navodilom, kot so opisana zgoraj pri kopiranju šifre občine upravičenca. |
| **Šifra namena pomoči** | Iz spustnega seznama izberite ustrezno šifro namena pomoči. Šifrant namenov državne pomoči za področje kmetijstva je na voljo na spletni strani.  Če želite kopirati vnos posamezne celice z izbrano šifro namena pomoči, sledite navodilom, kot so opisana zgoraj pri kopiranju šifre občine upravičenca. |
| **Opis ukrepa** | Iz spustnega seznama izberite ustrezno alinejsko črko, ki stoji pred posameznim opisom ukrepa (četrti stolpec v šifrantu namenov pomoči za področje kmetijstva).  Če želite kopirati vnos posamezne celice z izbrano alinejsko črko opisa ukrepa, sledite navodilom, kot so opisana zgoraj pri kopiranju šifre občine upravičenca. |
| **Naložba (da/ne)** | Izberite »ne«, ker to ni naložbeni ukrep.  Če želite kopirati vnos posamezne celice z izbranim odgovorom, sledite navodilom, kot so opisana zgoraj pri kopiranju dajalca pomoči. |
| **Vrednost celotne naložbe (EUR)** | To polje pustite prazno, saj se pomoč ne dodeljuje za naložbo. |
| **Pravni akt** | Navedite upravni ali pravni akt, njegovo številko in datum izdaje, s katerim je bila posameznemu upravičencu odobrena pomoč, npr. **sklep/odločba št. 123 z dne 1. 6. 2020** ali **pogodba o … z dne 1. 6. 2020**. |
| **Znesek upravičenih stroškov (EUR)** | Navedite znesek stroškov, ki so upravičeni do sofinanciranja. Pri vsakem ukrepu je točno določeno, kateri stroški sodijo med upravičene stroške. Neupravičene stroške izločite.  Količnik med neto zneskom državne pomoči in zneskom upravičenih stroškov predstavlja stopnjo intenzivnosti pomoči, ki je prikazana v zadnjem stolpcu preglednice. |
| **Bruto znesek pomoči (EUR)** | Navedite znesek pomoči, ki je bil dodeljen upravičencu.  Bruto in neto znesek pomoči sta enaka. |
| **Neto znesek pomoči (EUR)** | Bruto in neto znesek pomoči sta enaka. Pomembno je tudi, da neto znesek pomoči vključuje morebiten odbitek akontacije dohodnine. |
| **Število udeležencev** | To polje pustite prazno. |

Podatek o stopnji intenzivnosti pomoči v zadnjem stolpcu (obarvan zeleno) vam pomaga pri kontroli najvišje dovoljene stopnje intenzivnosti pomoči, kot je opredeljena pri posameznem ukrepu pomoči v vaši pravni podlagi (pravilniku).

Pripravili v Službi za razvoj in prenos znanja Ministrstva za kmetijstvo, gozdarstvo in prehrano.